Meie pere lemmik on kahtlemata Katz Deli Downtown'is - nende käsitsi viilutatud pastrami lausa sulab suus. Ja see, kuidas nad sinepit köömnetega leivaviilule pintseldavad, on kui jälgiks Michelangelot kiriku lage maalimas. Deli on sihuke asi, mida nati keeruline kirjeldada. Restorani,  kohviku ja kulinaariapoe vahepealne, reeglina vene juutide asutatud. Teist kohta pälviv Carnegie Deli on Broadway lähedal tegutsenud 1937. aastast. Delis saab borši ja soolalõhet ja klimbisuppi ja kohupiimaga pannkooke ja muud sihukest, mis ühele idabloki või Eesti inimesele südamelähedane ja kõhupärane.